KOMISJONI DIREKTIIV 2001/101/EÜ,

26. november 2001,

millega muudetakse Euroopa Parlamendi ja nõukogu direktiivi 2000/13/EÜ toiduainete märgistamist, esitlemist ja reklaami käsitlevate liikmesriikide õigusaktide ühtlustamise kohta

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut, eriti selle artiklit 95,

võttes arvesse Euroopa Parlamendi ja nõukogu 20. märtsi 2000. aasta direktiivi 2000/13/EÜ toiduainete märgistamist, esitlemist ja reklaami käsitlevate liikmesriikide õigusaktide ühtlustamise kohta,[1] eriti selle artikli 6 lõike 6 teise lõigu esimese taande teist alalõiku,

ning arvestades järgmist:

(1) Nõukogu 26. juuni 1964. aasta direktiivis 64/433/EMÜ ühendusesisest värske lihaga kauplemist mõjutavate tervishoiuprobleemide kohta,[2] viimati muudetud direktiiviga 95/23/EÜ,[3] on liha määratlus, mis on koostatud hügieeni huvides ja rahva tervise kaitse eesmärkidel. Kõnealune määratlus hõlmab kõiki loomade osi, mis on kõlblikud inimtoiduks. Kõnealune määratlus ei vasta siiski tarbija arusaamale lihast ning ei teavita tarbijaid mõistega "liha" tähistatud toote tõelisest olemusest.

(2) Mitmed liikmesriigid on vastu võtnud mõiste "liha" määratluse liha sisaldavate toodete märgistuse jaoks. Riikide lähenemisviiside mitmekesisus on tekitanud raskusi, millel on kahjulik mõju siseturu toimimisele ning seepärast on vaja koostada ühtlustatud määratlus.

(3) Direktiivi 2000/13/EÜ I lisas määratletakse teatavad koostisosade kategooriad, mille tähistamisel võib koostisosade loetelusse lisatava koostisosa nimetuse asendada kategooria nimetusega.

(4) Kõnealuses lisas ei ole määratletud kategooriat "liha" ning see tekitab raskusi direktiivi 2000/13/EÜ rakendamisel, eriti seoses koostisosade loetelu esitamisega ja koostisosade koguse märkimisega. Seepärast on vaja ühtlustatud määratlust, mis vastab kategooria "liha" nimetusele, et kohaldada direktiivi 2000/13/EÜ.

(5) Pidades silmas tarbijate õigust olla hästi ja täpselt informeeritud, et nad saaksid valida, mida nad söövad, ja hinnata müügihindade erinevusi, peaks kasutatud loomaliigi nimi esinema kategooria nimetuses.

(6) Määratlust kohaldatakse üksnes selliste toodete märgistuse puhul, mis sisaldavad liha koostisosana. Seepärast ei kohaldata seda määratlust ilma edasise töötluseta müüdavate lihatükkide ja anatoomiliste osade märgistuse suhtes.

(7) Lihamass ei ühti tarbijate arusaamaga lihast. Seepärast tuleks lihamass kõnealuse määratlusega hõlmamata jätta.

(8) Seega tuleks seda tähistada nimetusega "lihamass" ning loomaliigi nimega vastavalt direktiivi 2000/13/EÜ artikli 6 lõikes 6 sätestatud eeskirjale. Kõnealust märgistamiseeskirja kohaldatakse ühenduse määratlusega "lihamass" hõlmatud toodete suhtes.

(9) Muud inimtoiduks kõlblikud loomade osad, mis ei ole hõlmatud mõiste "liha" määratlusega märgistamise eesmärgil, tuleks sama põhimõtte kohaselt tähistada oma täpse nimetusega.

(10) Liha sisalduse ühetaoliseks kindlaksmääramiseks toodetes tuleks kehtestada piirnormid kategoorianimetusega "liha" tähistatavate toodete rasva- ja sidekoesisalduse suhtes. Kõnealuste piirnormidega ei piirata hakkliha ja lihavalmistisi hõlmavate erisätete kohaldamist vastavalt nõukogu 14. detsembri 1994. aasta direktiivile 94/65/EÜ, milles sätestatakse hakkliha ja lihavalmististe tootmise ja turuleviimise nõuded[4].

(11) Kui kõnealuseid piirnorme ületatakse, kuid samas täidetakse muid määratluse "liha" kriteeriume, tuleks "liha" sisaldust vastavalt vähendada ning koostisosade loetelus peaks lisaks mõistele "liha" märkima rasva ja/või sidekoe olemasolu.

(12) Samuti on vaja kehtestada ühtlustatud meetod sidekoesisalduse kindlaksmääramiseks.

(13) Seepärast tuleks direktiivi 2000/13/EÜ vastavalt muuta.

(14) Käesoleva direktiiviga ettenähtud meetmed on kooskõlas alalise toidukomitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 2000/13/EÜ I lisa muudetakse vastavalt käesoleva direktiivi lisale.

Artikkel 2

1. Liikmesriigid lubavad direktiivile 2000/13/EÜ (muudetud käesoleva direktiiviga) vastavate toodetega kauplemist hiljemalt 31. detsembrist 2002.

2. Liikmesriigid keelavad direktiivile 2000/13/EÜ (muudetud käesoleva direktiiviga) mittevastavate toodetega kauplemise alates 1. jaanuarist 2003.

Kõnealusele direktiivile mittevastavate toodetega, mis on märgistatud enne 1. jaanuari 2003, lubatakse kaubelda kuni varude ammendumiseni.

Artikkel 3

Liikmesriigid jõustavad käesoleva direktiivi täitmiseks vajalikud õigus- ja haldusnormid hiljemalt 31. detsembriks 2002. Liikmesriigid teatavad sellest viivitamata komisjonile.

Kui liikmesriigid võtavad vastu kõnealused õigusnormid, lisavad nad nendesse või kõnealuste õigusnormide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

Artikkel 4

Käesolev direktiiv jõustub 20. päeval pärast selle avaldamist Euroopa Ühenduste Teatajas.

Artikkel 5

Käesolev direktiiv on adresseeritud liikmesriikidele.

Brüssel, 26. november 2001

Komisjoni nimel

komisjoni liige

David BYRNE

LISA

Direktiivi 2000/13/EÜ I lisasse lisatakse järgmine tekst:

Mõiste Nimetus

"Inimtoiduks kõlblikeks tunnistatud imetajate ja linnuliikide skeletilihased** koos neis sisalduvate või luudele kinnitunud kudedega, kui rasva üldsisaldus ja sidekoesisaldus ei ületa allpool esitatud väärtusi ja kui liha on muu toidu koostisosa. Kõnealuse määratlusega ei hõlmata tooteid, mis on hõlmatud ühenduse määratlusega "lihamass". Suurim rasvasisaldus ja sidekoesisaldus mõistega "liha" tähistatud koostisosade puhul. "liha" ja nende loomaliikide nimi (nimed),* mille lihaga on tegemist.

Liigid Rasvkude (%) Sidekude1 (%)

Imetajad (v.a küülikud ja sead) ja liikide segud, mille puhul on ülekaalus imetajad 25 25

Sead 30 25

Linnud ja küülikud 15 10

1 Sidekoesisaldus arvutatakse kollageenisisalduse ja lihavalgusisalduse vahelise suhte põhjal. Kollageenisisaldusena käsitatakse hüdroksüproliinisisaldust, mis on korrutatud koefitsiendiga 8.

Kui kõnealuseid piirnorme ületatakse, kuid samas täidetakse muid määratluse "liha" kriteeriume, tuleb "liha" sisaldust vastavalt vähendada ning koostisosade loetelus tuleb lisaks mõistele "liha" märkida rasva ja/või sidekoe olemasolu.

______________

* Ingliskeelse märgistuse puhul võib kõnealuse tähistuse asjaomaste loomaliikide puhul asendada koostisosa üldnimetusega.

** Vahelihas ja mälumislihased kuuluvad skeletilihaste hulka, kuid süda, keel, pealihased (v.a mälumislihased), randmelihased, kand ja saba ei kuulu skeletilihaste hulka."

[1] EÜT L 109, 6.5.2000, lk 29.

[2] Ingliskeelne eriväljaanne, 1963-64 (II), lk 175.

[3] EÜT L 243, 11.10.1995, lk 7.

[4] EÜT L 368, 31.12.1994, lk 10.